KIRJALLINEN KYSYMYS E-3968/00 esittäjä(t): Malcolm Harbour (PPE-DE) komissiolle. Verokannustimet energiatehokkaille autoille.



Virallinen lehti nro 187 E , 03/07/2001 s. 0094 - 0094



KIRJALLINEN KYSYMYS E-3968/00 esittäjä(t): Malcolm Harbour (PPE-DE) komissiolle (20. joulukuuta 2000) Aihe: Verokannustimet energiatehokkaille autoille Uusi, hybriditekniikkaa hyödyntävä ympäristöystävällisten ajoneuvojen sukupolvi on nyt tulossa markkinoille. Voiko komissio vahvistaa, että jäsenvaltiot voivat vapaasti soveltaa alhaisempia alv-asteita tai tarjota muita verokannustimia rohkaistakseen kuluttajia ostamaan näitä ajoneuvoja, kun otetaan huomioon, että ne ovat alunperin kalliimpia kuin perinteiset autot? Frederik Bolkesteinin komission puolesta antama vastaus (20. helmikuuta 2001) Nykyinen alv-lainsäädäntö ei anna mahdollisuutta soveltaa alennettua verokantaa tällaisiin ajoneuvoihin, sillä alennetun verokannan soveltaminen on rajoitettu direktiivissä nimenomaisesti mainittuihin tavaroihin, joihin tällaiset ajoneuvot eivät kuulu. Uuden alv-strategian(1) yhteydessä kaavaillaan kuitenkin keskipitkällä aikavälillä alennettujen alv-kantojen määrittelyyn sovellettavien sääntöjen ja poikkeusten tarkistamista ja järkeistämistä. Samassa yhteydessä kiinnitetään erityistä huomiota myös alennettujen alv-kantojen käyttöön yhteisön eri politiikkojen edistämiseksi (esimerkiksi ympäristönsuojelun tai työllisyyden edistämiseksi). Tietyt jäsenvaltiot soveltavat verohelpotuksia erityisesti uusiin ympäristöystävällisempiin ajoneuvoihin erilaisten rekisteröinti- tai käyttömaksujen muodossa. Kansallisten säännösten on tietenkin oltava EY:n perustamissopimuksen määräysten mukaisia eivätkä ne varsinkaan saa olla syrjiviä. Erilaisten moottoriajoneuvojen (henkilöautot, raskaat hyötyajoneuvot) päästövaatimuksia koskevassa yhteisön lainsäädännössä(2) täsmennetään, millaisin edellytyksin jäsenvaltiot voivat myöntää verotuksellisia kannustimia ympäristöystävällisemmille ajoneuvoille ja ajoneuvoille, jotka täyttävät tulevat päästönormit jo ennen säädettyä määräaikaa. Direktiivillä (EY) N:o 1999/96 otettiin käyttöön myös ympäristöä säästävän ajoneuvon (enhanced environmentally friendly vehicle, EEV) käsite, jotta tuettaisiin sellaisen teknologian kehittämistä, joka on edistyneempää kuin mitä lähitulevaisuudessa pakolliset normit edellyttävät. Komissio tutkii parhaillaan mahdollisuutta joko laajentaa EEV-järjestelyn soveltamisalaa tai kehittää vastaavanlainen henkilöautot kattava EEV-järjestely. Komissio on tietoinen tämän asian tärkeydestä ja esittää ennen tämän vuoden loppua tiedonannon moottoriajoneuvojen verotuksesta yhteisössä käynnistääkseen keskustelun toimista, joita kansallisella ja yhteisön tasolla voitaisiin kaavailla ottaen huomioon yhteisön sitoumukset ja tavoitteet eri aloilla, ympäristö mukaan luettuna. (1) KOM(2000) 348 lopullinen (asiakirjaa ei ole julkaistu paperilla, mutta se on saatavilla seuraavasta Internet-osoitteesta: http://europa.eu.int/comm/taxation_customs/french/publications/official_doc/com/com_fr.htm). (2) Euroopan parlamentin ja neuvoston direktiivi 98/69/EY, annettu 13 päivänä lokakuuta 1998, moottoriajoneuvojen päästöjen aiheuttaman ilman pilaantumisen ehkäisemiseksi toteutettavista toimenpiteistä ja neuvoston direktiivin 70/220/ETY muuttamisesta, EYVL L 350, 28.12.1998, ja Euroopan parlamentin ja neuvoston direktiivi 1999/96/EY, annettu 13 päivänä joulukuuta 1999, ajoneuvojen puristussytytysmoottoreiden kaasumaisten ja hiukkasmaisten päästöjen sekä ajoneuvoissa käytettävien maa- tai nestekaasulla toimivien ottomoottoreiden kaasupäästöjen torjumiseksi toteutettavista toimenpiteistä annetun jäsenvaltioiden lainsäädännön lähentämisestä ja neuvoston direktiivin 88/77/ETY muuttamisesta, EYVL L 44, 16.2.2000.